Ант ырлары

Ант ырлары – убада берүү, касам ичүү, ант берүү багытындагы элдик оозеки чыгармалар. Алар жоого жөнөп жаткан жоокерлер, аскер катарына алынган жигиттер тарабынан айтылган. Эпикалык чыгармалардын ичинде да ант ырлары учурайт. 

Мисалы,

 Антымдан жансам: 
 Төбөсү ачык көк урсун,
 Төбөсү туюк көр урсун,
 Төшү түктүү жер урсун!
 Караңгы түндө өлөйүн,
 Чыккан күндү көрбөйүн!
 Кечке жаным жетпесин,
 Таңга жетпей өлөйүн! 
 Антымдан жансам: 
 Ыйык жума каары урсун, 
 Абийиримдин агы урсун! 
 Жумшакты сылап көрбөйүн 
 Катууну кармап көрбөйүн. 
 Аманаттын анты урсун,
 Касиеттин наркы урсун!
 Адамдын сырын билбейин, 
 Асылды барктап кийбейин! 
 Касам ичем актыкка, 
 Тузга тийем тактыкка.
 Актыгыма ай күбө, 
 Кудайдан корккон жай күбө.
 Антымдан жансам,
 Акыретим айгине! 
 Аккан суунун шары урсун,
 Асмандын жарык таңы урсун! 
 Теңиртоонун каары урсун, 
 Ыйык Мекке шаары урсун!


Ант ырларында элдин ыйыктык жөнүндө түшүнүктөрү, алардын анимисттик-тотемдик көзкараштары камтылган да, жаштарды тарбиялоонун өзүнчө бир каражаты катары кызмат өтөгөн.

 Колдонгон адабият:  
 Шериев Ж.. Муратов А. Адабият .Терминдердин түшүндүрмө сөздүгү. 
 Кыргыз энциклопедиясынын башкы редакциясы. Бишкек, 1994

Категория:Адабият